לעורכי ועורכות סדר פסח תש"ף

הקדמה

ליל הסדר נחוג לרוב במשפחות מורחבות. השאלה "איפה אתם בסדר?" נשאלת בכל שנה, פרט להשנה. השנה כל משפחה תהיה ספונה בביתה, החיילים והחיילות יהיו בבסיס, הסבים והסבתות בביתם. תחושת החוסר במשפחה וחברים יכולה לפגום באוירת החג ובמצווה החשובה לספר ביציאת מצרים. סיפור יציאת מצרים הוא חלק חשוב בבניית הזכרון הקולקטיבי והמשפחתי. על הזכרון הקולקטיבי היו אחראים בכל השנים זקני וזקנות השבט. הם אלה שזכרו את המסורות המשפחתיות ואת המתכונים הסודיים, הם אלה שידעו להנחות מנהגים שונים ולספר את הסיפור כולו. השנה, עם הריחוק הפיזי הכפוי עלינו, הורים רבים ימצאו עצמם מנחים את הסדר בפעם הראשונה.

השאלה הנשאלת היא: איך מנחים את ליל הסדר, מה עושים, מתי עושים, איך הופכים את הצמצום הזה לחוויה אותנטית נעימה ומלאה. המדריך הזה, עורכי ועורכות סדר חדשים, נכתב עבורכם.

**החלק הראשון** כולל דברי רקע שיכולים לעזור למנחה. סיכמנו אותם מתוך הספר **"הצעה לסדר" - הגדה של פסח: מסורת וחידוש**, שנכתב במדרשה באורנים. בספר עצמו תוכלו למצוא הרחבות רבות; פה הבאנו את העיקרים להנחיה.

**החלק השני** הוא קובץ טקסטים שונים. אנו ממליצים לכם להקדיש שעה ולבנות לכם הגדה משפחתית. את נוסח ההגדה המסורתית אפשר למצוא באינטרנט, [למשל: כאן](https://www.sefaria.org.il/texts/Liturgy/Haggadah). קחו את הטקסטים המסורתיים שחשובים לכם, אליהם תוכלו לצרף קטעים נוספים, מתוך הקובץ שכאן (או אחרים).

**החלק השלישי** הוא שירון, עם מבחר שירי אביב ופסח שתוכלו להוסיף להגדה שלכם. כמובן שתוכלו להוסיף שירים נוספים האהובים על משפחתכם.

**החלק הרביעי** כולל משחקים שכתבנו עבורכם כדי שתשזרו אותם במהלך ההגדה, כדי להפעיל את הילדים ולאתגרם.

הערכה הזאת מבוססת על ידע ונסיון שנצבר במשך שנים, אבל היא הוכנה בחפזון, באווירת ימי הקורונה.

נשמח לתגובות והערות עליה: [erans@hamidrasha.email](mailto:erans@hamidrasha.email)

אנו מקווים שנסייע לכן.ם להפוך את ליל הסדר השנה למיוחד, ליל סדר שיזכר לדורות.

שלכן.ם

צוות המדרשה-החלוץ

הנחיות לעורכי ועורכות הסדר

1. עברו על ההגדה לפני הסדר, בדקו שאתם מבינים. ברוב ההגדות יש "הנחיות בימוי" - אתם יכולים להעזר בהן או להתעלם מהן.
2. אם יש באפשרותכם לישון צהרים (כל המשפחה) - אנא עשו זאת. עירנות תסייע לכל המשתתפים והמשתתפות לעבור את הלילה הארוך.
3. זכרו שליל הסדר הוא הזדמנות מצוינת לזמן משפחתי ולערב ארוך ונעים. חשבו מה יעשה את הערב נעים עבורכם והכינו אותו לערב.
4. החשובה במצוות החג היא ו"הגדת לבנך ולבתך", לכן חשבו מה יהפוך את ליל הסדר לזמן של למידה והכרות עם סיפור יציאת מצרים. רעיונות למשחקים ושירים בהמשך.
5. אם יש תחושה של קריאה ממושכת, אנו ממליצים לעצור ולשיר שירים הקשורים לאביב, לשחק משחק, ואז להמשיך.
6. ארבע כוסיות יין - בקשו **מראש** מכל משתתפי הסדר להוסיף ברכה משלהם על היין, או החליטו כמשפחה על אילו דברים אתם רוצים לברך לפני כל כוסית. לדוגמה: כוסית אחת תהיה לבריאות, כוסית אחת תהיה לשמחה וכו'.
7. אתם יכולים לשנות את ההגדה, להוריד טקסטים שאינם ברורים לכם ולהחליפם בטקסטים אחרים. אנו מצרפים כמה טקסטים שיוכלו להוות אלטרנטיבה.
8. בימים כתיקונם, הרשתות החברתיות מוצפות לקראת הסדר בתמונות של שולחנות גדולים ערוכים באופן אסתטי, מפיות תואמות ומפה מהודרת, ראנרים מיוחדים, סידורי פרחים ושאר קישוטי שולחן. השנה אנו ממליצים לכם.ן לשנות אוירה: במקום לשבת סביב שולחן, אנו מציעים לערוך את הסדר בסלון או בחדר אחר. העזרו בכורסאות, בכריות ובבדים, כדי להסב ולהרגיש בנח, כמו שחגגו בימים עברו (קיראו להלן על מנהגי סעודה בעולם העתיק).
9. אם החלטתם להתחבר לזום, הכינו מקום של כבוד למחשב - ואם יש לכם אפשרות לחברו למסך הטלויזה מה טוב – כדי שכולם יוכלו לראות את המשפחה המורחבת.
10. התייחסו למצב: הוסיפו קושיה לארבע הקושיות (מה נשתנה הפסח הזה מכל הפסחים). שאלו את עצמכם אילו חירויות נגזלו מכם, ואילו חירויות עדין קיימות.
11. חוש הומור תמיד מוסיף - השתמשו בו! כל המרבה בחוש הומור, הרי זה משובח.
12. אוכל: בדרך כלל, ליל הסדר מאופיין בהרבה מטעמים. חשוב שסעודת החג תהיה חגיגית וטעימה. המלצה קטנה שלנו - השנה אל תגזימו, כי אז תצטרכו לאכול את השאריות במשך כמה ימים...

מבוא

בליל הפסח אנו חוגגים את יום הולדתו של עם ישראל. דברים אלה אינם בגדר קביעה מדעית-היסטורית על מאורע שהתרחש לפני אלפי שנים במצרים הפרעונית, אלא משקפים את התודעה הלאומית שעוצבה במשך זמן רב, והיא שקובעת את משמעות היותנו בני עם אחד היום.

יציאת מצרים מוצגת בתורה בשתי דרכים: מצד אחד, האדם יוצא לחרות ולומד להתרחק מכל דבר שעלול לשעבד אותו ולהגביל את חרותו, וכן הוא נזהר מלשעבד בני אדם אחרים. מצד שני, האדם מתחייב בהכרת תודה לאלוהים שפדה אותו מיד מצרים, והוא מקבל עליו את הסמכות של מלך מלכי המלכים. סמכות זו מפקיעה ממילא כל סמכות אחרת, אלילית או אנושית, ומשתלבת היטב בתודעת החירות הלאומית והאישית.

**והגדת לבנך או בתך**

ליל הסדר הוא בראש ובראשונה מפעל חינוכי, וככזה הוא מכוון אל הילדים הצעירים. לכן מרובים בו האמצעים הדידקטיים המותאמים לרמתם של השומעים הצעירים ומיועדים לעורר אותם ולהפעיל את סקרנותם ועניינם בנאמר. מעצבי הסדר ראו חשיבות רבה בכך שהילדים לא ישתעממו ולא יירדמו, כדי שיוכלו להקשיב וללמוד. כדאי שעורך הסדר יתחשב בגיל הילדים המסיבים לשולחן הסדר, וישתדל ליזום הזדמנויות לשלבם עם המבוגרים בדרכים שונות: חידונים, שירים, הקראה והמחזה של קטעי הגדה.

**ליל הסדר כסעודה משפחתית**

אפשר לראות את ליל הסדר כולו כמסיבה משפחתית, שבה הסעודה והמשתה תופסים מקום מרכזי. עוד לפני התחלת הסדר נמצאת על השולחן קערה ובה מאכלים סמליים.

הסדר שזור באכילה ושתיה טקסיים:

* ארבע כוסות יין - שתיים לפני הסעודה ושתיים לאחריה.
* מתאבנים – הכרפס, מנה ראשונה המוגשת בפתיחת הערב כדי להכין את החיך לסעודה העיקרית; והמרור, שבא ממש לפני הסעודה.
* אפיקומן – אכילת המצה בסיום הסדר.

יש רגליים להשערה שבעבר נהוג היה לסעוד בתחילת הערב, ולפתוח באמירת ההגדה רק לאחר הסעודה. השערה זו תוכל להסביר כיצד נסבו הקושיות על המאכלים ועל מנהגי הסעודה, שיופיעו רק בהמשך הערב. יתכן שהעברת הסעודה לסוף הערב היא עוד אחד מהמנהגים שאומצו דווקא בשל מוזרותם.

הידעתם?☜ **מנהגי הסעודה בעולם העתיק - הסימפוזיון**

סדר הסעודה בעולם העתיק היה מבוסס על מנהגים פרסיים, שנהגו גם בעולם היווני-רומי. הסועדים היו מתאספים בפרוזדור, נוטלים יד אחת, שותים כוס יין ומתכבדים שם במתאבנים עד שהגיעו אחרוני המוזמנים. לאחר מכן היו נכנסים לטרקלין, נוטלים את שתי ידיהם, שותים כוס שנייה של יין ופותחים בסעודה.

הסעודה הורכבה משלוש מנות: פרפרת, מנה עיקרית ומנה אחרונה בשם 'אפיקומן', שהיתה נאכלת אגב שתיית כוס שלישית של יין. משתתפי הסעודה היו מסיבים על גבי ספות נמוכות עם כריות. המזון הוגש על גבי שולחנות קטנים נישאים. האכילה היתה מלווה בשיחה, ולאחר שתיית שלוש הכוסות היו פוצחים בשירה והוללות.

בסיום הסעודה היו המשרתים מגביהים את השולחנות ומרחיקים אותם, כדי שהמסובים יוכלו לקום ולרקוד.

בתרבות היוונית-רומית התפתח "הסימפוזיון" - דיון תוך כדי שתיית היין שאחרי הסעודה. חוקרים כבר עמדו על הדמיון בין הסעודה הקדומה, הסימפוזיון וסדר הפסח בשורה של מאפיינים:

* כל הסועדים יושבים בהסבה על כריות ("כולנו מסובין"), סביב שולחנות נמוכים, ובאופן זה מתבטלת ההפרדה בין אדונים ועבדים.
* במהלך הסעודה דנים המסובים על עניינים מהותיים בחייהם, כמו: עבדות וחירות, עבודה זרה ואלוהי אמת, גלות ומולדת. בדרך כלל נפתח הדיון בשאלה על המאכלים שעל השולחן. בַּתשובה נקשרים הנושאים הרעיוניים שעל הפרק. לדיון יש גם מטרה חינוכית, כלפי הצעירים שבחבורה.
* הסעודה נמשכת זמן רב, ומורכבת מכמה מנות. בתחילתה שותים כוס יין, אומרים דברי שבח לאל, נוטלים ידים ואוכלים ירק כמתאבן. בהמשך עורכים את הדיונים ושותים עוד יין. ובסיום, עם קינוח הסעודה, שותים כוס יין שלישית ושרים שירי שמחה.

**"מגיד" ו"הלל"**

שני הטקסטים העיקריים בהגדה הם ה"מגיד" שעוסק ביציאת מצרים, **וה"הלל"** - קבוצת מזמורי תהילים ותפילות מאוחרות יותר, שעיקרם הלל ושבח לאלוהים, כהודאה על הטוב שגמל לנו וגמל לאבותינו.

ה"הלל" הוא בעיקרו תפילה של אדם לאלוהים, בניגוד ל"מגיד" שהוא שיחה בין בני אדם.

**ביעור חמץ**

בימים שלפני פסח נהוגים לטרוח על ניקיון הבית, כדי להכינו לביעור החמץ. ביעור החמץ הוא תהליך שנמשך מהערב שלפני ליל הסדר ועד הבוקר שלמחרת. תחילת התהליך בבדיקת הבית למציאת החמץ ואיסופו, וסיומו בשריפת החמץ. כדי להוסיף מוחשיות לבדיקה ולשתף בה את הילדים נהוג להכין פירורי חמץ עטופים ולהסתירם בפינות הבית.

גם אחרי שביערנו את החמץ, אנחנו מוסיפים "ביטול חמץ" - הכרזה רשמית שאנחנו מפקירים את החמץ שאולי נשאר ברשותנו, ללא ידיעתנו. המשמעות הסמלית של ההכרזה על ביטול חמץ היא שלעולם איננו בטוחים כי מצאנו וביערנו את כל החמץ בנפשנו ובביתנו.

"ברוך אתה ה' אלוהינו מלך העולם, אשר קדשנו במצוותיו וצוונו על ביעור חמץ"

**קערת הפסח**

המאכלים שבקערה הם מאכלים סמליים, הקשורים בחג הפסח, ומרמזים על הנושאים שיופיעו בליל הסדר.

**מצות –** מניחים שלוש מצות על הקערה. למה? יש פרשנויות שונות:

1. כנגד שלושת האבות: אברהם, יצחק, יעקב.
2. כנגד: כהנים, לווים וישראל
3. כנגד: עבר, הווה, עתיד.

בראשית הסדר חוצים מצה אחת מתוך השלוש, כדי להשתמש בה בהמשך כאפיקומן.

**הזרוע** היא בשר צלוי (יש המשתמשים בעוף). מניחים אותה על קערת הפסח לזכר קורבן הפסח שהוקרב בבית המקדש ולזכר "הזרוע הנטויה" שבה הוציאנו ה' ממצרים.

**הביצה** היא זכר לקורבן "חגיגה" שהיו אוכלים לפני אכילת קורבן הפסח (משום שאת קורבן הפסח צריך היה לאכול "על השובע", כלומר כששבעים). הסבר נוסף הוא שהביצה, המקובלת כמאכל אבלות, מסמלת כאן את האבל על חורבן בית המדרש, שבגינו אין אנו אוכלים את קורבן הפסח כהלכתו.

**המרור** הוא ירק כלשהו, שטעמו מריר או חריף. לאכילת מרור בליל הסדר שני הסברים:

1. קורבן הפסח היה נאכל עם מרורים, כתבלין.
2. רבן גמליאל קשר את המרור לעבדותם של בני ישראל למצרים: "וַיַּעֲבִ֧דוּ מִצְרַ֛יִם אֶת־בְּנֵ֥י יִשְׂרָאֵ֖ל בְּפָֽרֶךְ׃ וַיְמָרְר֨וּ אֶת־חַיֵּיהֶ֜ם בַּעֲבֹדָ֣ה קָשָׁ֗ה בְּחֹ֙מֶר֙ וּבִלְבֵנִ֔ים וּבְכָל־עֲבֹדָ֖ה בַּשָּׂדֶ֑ה אֵ֚ת כָּל־עֲבֹ֣דָתָ֔ם אֲשֶׁר־עָבְד֥וּ בָהֶ֖ם בְּפָֽרֶךְ" (שמות א, יג-יד)

**חרוסת** באה מן המלה חרס, חרסית-טיט, בוץ. החרוסת מזכירה טיט בצבעה ובצורתה, ואנו אוכלים אותה כדי לזכור את הטיט שאבותינו עשו ממנו לבנים במצרים. מכינים את החרוסת מרסק סמיך של פירות ויין אדום. לפני שאוכלים את המרור טובלים אותו בחרוסת כדי להמתיקו.

**כרפס** הוא ירק אותו מטבילים במי מלח (או חומץ) בראשית הסדר. לשם כך ניתן להשתמש בפטרוסילינון, תפוח אדמה, בצל, צנון ועוד. אכילת הכרפס נועדה לעורר את התיאבון. התיאבון שגבר עם אכילת הכרפס סייע למי שהקריב את קורבן הפסח לאכול את כל צלי הזבח.

**למה קוראים לסדר סדר**

בימנו מקובל לחשוב כי ה"סדר" נקרא כך, בגלל שהלילה כולו נערך על פי סדר ולפי מתכונת קבועה.

בעבר השתמשו במושג סדר בקשר לעבודת הכוהנים בבית המקדש וטקסים אחרים. מכאן מובן כי סדר פסח הוא מעמד מיוחד הבא להזכיר את העבודה בבית המקדש.

**סימני החג**

* **קַדֵשׁ** - קידוש על היין
* **וּרְחַץ** - רחיצת ידים
* **כַּרְפַּס** - טבילת ירקות במי מלח ואכילתם
* **יַחַץ** - חציית מצה אחת לשנים. חלק אחד הופך להיות אפיקומן
* **מַגִּיד** - אמירת ההגדה בקול
* **רַחְצָה** - נטילת ידיים וברכה לפני הסעודה
* **מוֹצִיא מַצָּה** - ברכת המוציא על הלחם, וברכה על אכילת מצה
* **מָרוֹר** - אכילת מרור
* **כּוֹרֵךְ** - כריכת כריך של מרור ומצה
* **שֻׁלְחָן עוֹרֵךְ** - סעודת החג
* **צָפוּן** - אכילה מן האפיקומן שהוצפן
* **בָּרֵךְ** - ברכת המזון
* **נִרְצָה** - מזמורים לסיום ליל הסדר

תוספות להגדה המשפחתית

הקטעים שמופיעים בצבע חום הם משפטים מקוריים מתוך ההגדה, אליהם מתייחסים הקטעים שמופיעים אחריהם.

**⬩ הצבת כסא ריק**

עבור נשים וגברים שנמנעת השתתפותם הערב

עבורֵך - שנמנעה השתתפותך

לשנה הבאה - כולנו בני ובנות חורין!

**⬩**

כָּל חֲמִירָא וַחֲמִיעָא דְאִיכָּא בִרְשׁוּתִי - כל חמץ ושאור שיש ברשותי

**כל ההחמצות שהחמצתי, המקומות שלא הבשילו בי, לוקחת עליהם אחריות**

דְלָא חֲמִתֵּיהּ, וּדְלָא בִעַרְתֵּיהּ - שלא ראיתיו, ושלא ביערתיו

**שנתתי להחמצה ולחמיצות לנהל אותי**

וּדְלָא יְדַעְנָא לֵיהּ - ושלא ידעתיו

**ולנתק אותי מעצמי**

לִבָּטֵל וְלֶהֱוֵי הֶפְקֵר כְּעַפְרָא דְאַרְעָא - יבטל ויהיה הפקר כעפר הארץ

**משילה מעליי, בלי ביקורת עצמית ושיפוטיות**

מנקה את הנפש

**ברוך אתה ה' אלוהינו מלך העולם, אשר קדשנו במצוותיו וצוונו על ביעור חמץ**

רוני ישראלי

**⬩**

אָדָם יְהוּדִי זוֹכֵר אֶת הַסֻּכָּה בְּבֵית סָבוֹ.

וְהַסֻּכָּה זוֹכֶרֶת בִּמְקוֹמוֹ

אֶת הַהֲלִיכָה בַּמִּדְבָּר שֶׁזּוֹכֶרֶת

אֶת חֶסֶד הַנְּעוּרִים וְאֶת אַבְנֵי לוּחוֹת הַבְּרִית

וְאֶת זְהַב עֵגֶל הַזָּהָב וְאֶת הַצָּמָא וְהָרָעָב

שֶׁזּוֹכְרִים אֶת מִצְרַיִם.

יהודה עמיחי, מתוך "היהודים"

**⬩**

לפני שלוש מאות שנה הפליגה לעולם החדש אוניה ושמה "מייפלאואר" ובה אנגלים שקצו בחברה. הם חיפשו חוף שומם לחלוטין להקים בו עולם חדש. הם נחתו ב…אמריקה, והיו ראשוני המייסדים של אומה זו. היה זה מאורע גדול בתולדות אנגליה ואמריקה (ועל כן כל ילד אמריקאי יודע שם זה מבית אבא, בית ספרו ועוד). אבל תאב אני לדעת אם יש אנגלי אחד, היודע בדיוק את יום ושעת ההפלגה של אוניה זו, כמה אנשים היו באנייה, שמות משפחותיהם, מה לבשו, מה אכלו, מה היה מסלול הפלגתם, היכן הנקודה בה עלו על חוף הארץ שיסדו אבותיו ובה הוא גר היום בזכותם? והנה לפני יותר משלושת אלפים ושלוש מאות שנה קודם הפלגת המייפלאואר, יצאו היהודים ממצרים. כל ילד יהודי בעולם- באמריקה וברוסיה, בתימן ובגרמניה- יודע בדיוק: אבות אבותיו יצאו ממצרים בעלות השחר של החמישה עשר בניסן. מה לבשו? "מותניהם חגורים ומקלם בידם"; הם אכלו מצות, והגיעו אחרי שבעה ימים לים סוף. הוא גם מכיר את מסלול המסעות במדבר וקורותיהם במשך ארבעים שנה. עד היום הזה, אוכלים היהודים בכל העולם מצה זו שבעה ימים מחמישה עשר בניסן, ומספרים ביציאת מצרים ובצרות שבאו על היהודים מיום שיצאו לגולה ואילך. והם מסיימים בשני מאמרים: השנה אנו עבדים, לשנה הבאה בירושלים, בארץ ישראל. כך טיבם של היהודים.

דוד בן גוריון, 1947

**⬩ כוס מרים**

מרים הנביאה היא אחת הדמויות המרגשות בסיפור יציאת מצרים. מרים נותרת מאחורי הקלעים במשך רוב הזמן, חבויה מאחורי קני הסוף. אולם, כדרכה, היא משכילה להופיע ברגע הנכון, ותמיד בהקשר של מים: בצעירותה משגיחה מרים על תיבת משה ביאור ומשכנעת את בת פרעה לקחת את אמה יוכבד כמינקת. בשעת קריעת ים סוף סוחפת מרים את נשות ישראל לשיר ומחול והודיה לה'. אך רק עם פטירתה של מרים, באמצע המסע במדבר, מתגלה לנו תרומתה העמוקה:

"כל ארבעים שנות הנדודים במדבר עמד לבני ישראל באר המים בזכות מרים. מתה מרים - בטלה הבאר, כמו שכתוב (במדבר כ, א-ב): 'ותמת שם מרים... ולא היה מים לעדה'" (על-פי תלמוד בבלי, תענית ט.). בארה של מרים סיפק מים לבני ישראל לאורך מסעם הארוך במדבר הצחיח. המדרש מספר גם שמֵי בארה של מרים היו בעלי סגולות רפואיות. בליל הסדר אנו נזכרות במנהיגותה של מרים ומתפללות שבארה יוסיף ללוות אותנו במסענו גם השנה.

לורי לפקוביץ, חוקרת ספרות ומיגדר, ארה"ב

j0361834**⬩ טקס מילוי כוס מרים במים**

מוזגים מים לכוס:

זוֹ כּוֹס מִרְיָם הַנְּבִיאָה.

יְהִי רָצוֹן שֶׁנִּזְכֶּה לִשְׁתּוֹת מִמֵּימֵי בְּאֵר מִרְיָם לִרְפוּאָה וְלִגְאוּלָה.

יְהִי רָצוֹן שֶׁנִּלְמַד מִמִּרְיָם וּמִכָּל הַנָּשִׁים לָצֵאת בְּתֻפִּים וּבִמְחוֹלוֹת אֶל מוּל הַנִּסִּים שֶׁל חַיֵּי הַיּוֹם-יוֹם

וְלָשִׁיר לַה' בְּכָל רֶגַע.

מתוך ההגדה "בין אי-סדר לסדר", מיכאל קגן

כְּנֶגֶד אַרְבָּעָה בָנִים דִּבְּרָה תוֹרָה:

אֶחָד חָכָם. וְאֶחָד רָשָׁע. וְאֶחָד תָּם. וְאֶחָד שֶׁאֵינוֹ יוֹדֵעַ לִשְׁאוֹל:

**⬩**

כנגד ארבע נשים דיברה תורה

אחת חכמה אחת רשעה אחת תמימה ואחת שאינה יודעת לשאול.

ארבע נשים שהן אחת. ארבע נשים שהן אני.

חכמה מה היא אומרת? ורשעה? והתמימה מה? וזו שאינה יודעת לשאול?

הייתי יכולה לשים דברים בפיהן ואיני מוצאת טעם.

למה אגדיר דבריה של כל אחת מהן בנושא אחד,

כשעולה קול ארבעתן בתוכי כל הזמן ובכל נושא?!

אדרבא, מוצאת אני טעם במאבק האין סופי שלי להכיר בקיומן,

בזהותן הנפרדת, במרחב שמבקשת כל אחת מהן לעצמה,

ובאותה בת קול שלי המחברת בין כולן.

לפיכך, מודה אני לפניך בכל שנה יותר, על ריבוי הקולות,

על יציאה ממיצר למרחב שלא מפחד לשמוע.

אהובה בן אהרון

וְהִגַּדְתָּ לְבִנְךָ בַּיּוֹם הַהוּא לֵאמֹר בַּעֲבוּר זֶה עָשָׂה ה' לִי בְּצֵאתִי מִמִּצְרָיִם:

**⬩**

והגדת לבתך ביום ההוא לאמר:

הגידי לה: היי למדנית וסקרנית, היי מעורה ופעילה. **כברוריה.**

הגידי לה: תתאמצי! תשקיעי! תתמסרי! אל תוותרי! **כאשה הגדולה משונם.**

הגידי לה: תהיי בעלת דעה. אמרי את דעתך. עשי מעשה. **כיהודית.**

הגידי לה: אל תעמדי מנגד - הצילי נפש בעולם, ותצילי עולם ומלואו. **כבת פרעה.**

הגידי לה: היי נאמנה לעמך, למשפחתך, לאימותיך. **כרות.**

הגידי לה: לכי בראש המחנה, נגני בתוף וצאי בריקוד. **כמרים.**

הגידי לה: שפטי בשער העיר. עשי דין. עשי צדק. **כדבורה.**

הגידי לה: אל תצייתי לגזרות רעות, הקשיבי לצו מצפונך. **כפועה ושפרה.**

הגידי לה: אל תתני לאיש לעשות בגופך וביופייך כחפצו. **כושתי.**

הגידי לה: התפללי, שאלי את שעל ליבך. **כחנה.**

הגידי לה: תכנני, חשבי רחוק. ראי את הנולד. עשי לך תחבולות. **כאסתר.**

הגידי לה: כבדי את אבותיך ואימותיך, נצרי את מורשתם. **כאימך.**

אם תרצי, הרי לך הגדה !

שרונה זילברשטיין

**⬩**

פֶּסַח

עַם שׁוֹמֵר

בְּמֶשֶׁךְ אַלְפֵי שָׁנִים אֶת יוֹם

צֵאתוֹ מִבֵּית עֲבָדִים.

וְדֶרֶךְ כָּל מְחִילוֹת הַשִּׁעְבּוּד,

הָאִינְקְוִיזִיצְיָה, הַשְּׁמָד וְהַפְּרָעוֹת

נוֹשֵׂאת הָאֻמָּה בְּלִבָּה

אֶת הַגַּעְגּוּעִים לַחֹפֶשׁ

בְּזִכָּרוֹן עַתִּיק

אֲשֶׁר כֻּלּוֹ מֻפְנֶה לִקְרַאת הֶעָתִיד.

מֵאָבוֹת אֶל בָּנִים, דֶּרֶךְ כָּל הַדּוֹרוֹת,

נִמְסָר דְּבַר יְצִיאַת מִצְרַיִם כְּזִכָּרוֹן אִישִׁי

אֲשֶׁר אֵינֶנּוּ מַחְוִיר וְאֵינֶנּוּ דֵּהֶה.

אֵיזֶה יֵצֶר חֵרוּת עֲמֹק טָבוּעַ בְּלֶב עָם,

שֶׁיָּכוֹל הָיָה בַּאֲבִיב יָמָיו לִיצֹר

יְצִירָה כָּזֹאת וְלִמְסֹר אוֹתָהּ מִדּוֹר לְדוֹר.

ברל כצלנסון, מקורות לא-אכזב, כתבי ברל כצנלסון, כרך ו', הוצאת מפלגת פועלי ארץ-ישראל, תל אביב תש"ז, עמ' 393-384

**⬩**

**יוצאת ממצרים**

לֹא בְּיָד חֲזָקָה

וְלֹא בִּזְרוֹעַ נְטוּיָה

וְלֹא בְּמוֹרָא גָּדוֹל

וְלֹא בְּאוֹתוֹת

וְלֹא בְּמוֹפְתִים

אֶלָּא בְּהִסּוּס,

בִּצְעָדִים קְטַנִּים,

בְּהוּלַת חֹשֶׁךְ

בְּרֹךְ

וּבִדְבֵקוּת

וּבְכַוָּנָה

וּבְדִיּוּק

וּבְאַהֲבָה

נוֹשֵׂאת סִימָנִים קְטַנִּים

כְּמוֹ קִמְטֵי הַזְּמַן הָעוֹבֵר,

וְחִלּוּפֵי עוֹנוֹת,

גּוּפִי הַמִּשְׁתַּנֶּה,

פְּנִינֵי גַּעְגּוּעַי.

יוֹצֵאת מִמִּצְרַיִם.

חגית אקרמן

**⬩**

בְּאוֹתָהּ שָׁעָה שֶׁעָבְרוּ יִשְׂרָאֵל אֶת הַיָּם

בִּקְּשׁוּ מַלְאֲכֵי הַשָּׁרֵת לוֹמַר שִׁירָה לִפְנֵי הַקָּדוֹשׁ בָּרוּךְ הוּא:

אָמַר לָהֶם הַקָּדוֹשׁ בָּרוּךְ הוּא: מַעֲשֵׂי יָדַי טוֹבְעִים בַּיָּם וְאַתֶּם אוֹמְרִים שִׁירָה לְפָנַי?

ילקוט שמעוני, פרשת כי תבוא, רמז תתק"מ

לְפִיכָךְ אֲנַחְנוּ חַיָּבִים לְהוֹדוֹת לְהַלֵּל... וְנֹאמַר לְפָנָיו שִׁירָה חֲדָשָׁה הַלְלוּיָהּ:

**⬩**

לַמְּדֵנִי, אֱלֹהַי, בָּרֵך וְהִתְפַּלֵּל  
עַל סוֹד עָלֶה קָמֵל, עַל נֹגַהּ פְּרִי בָּשֵׁל,  
עַל הַחֵרוּת הַזֹּאת: לִרְאוֹת, לָחוּשׁ, לִנְשֹׁם,  
לָדַעַת, לְיַחֵל, לְהִכָּשֵׁל.  
לַמֵּד אֶת שִׂפְתוֹתַי בְּרָכָה וְשִׁיר הַלֵּל  
בְּהִתְחַדֵּשׁ זְמַנְּךָ עִם בֹּקֶר וְעִם לֵיל,  
לְבַל יִהְיֶה יוֹמִי הַיּוֹם כִּתְמוֹל שִׁלְשׁוֹם.  
לְבַל יִהְיֶה עָלַי יוֹמִי הֶרְגֵּל.

לאה גולדברג - מתוך שירי סוף הדרך

**ברך**

מוזגים כוס שלישית של יין

**⬩**

ברוך אל אשר ברא,

דייסה בחלב מלוא הקערה,

ולקינוח גם תפוח.

במה במה נודה לו?

ברוך הוא, ברוך שמו.

ח"נ ביאליק, שירים ופזמונות לילדים

**כוס אליהו** (בין ברכת המזון – 'ברך' – ל'הלל')

שְׁפֹךְ חֲמָתְךָ אֶל הַגּוֹיִם אֲשֶׁר  לֹא יְדָעוּךָ וְעַל מַמְלָכוֹת אֲשֶׁר בְּשִׁמְךָ  לֹא קָרָאוּ.

כִּי אָכַל אֶת  יַעֲקֹב וְאֶת  נָוֵהוּ הֵשַׁמוּ.

שְׁפֹךְ  עֲלֵיהֶם זַעְמֶךָ וַחֲרוֹן אַפְּךָ יַשִׂיגֵם. תִּרְדֹף בְּאַף וְתַשְׁמִידֵם מִתַּחַת שְׁמֵי ה'.

**⬩**

שפוך אהבתך על הגויים אשר ידעוך ועל ממלכות אשר בשמך קוראים

בגלל חסדים שהם עושים עם זרע יעקב ומגינים על עמך ישראל מפני אוכליהם.

יזכו לראות בסוכת בחיריך ולשמוח בשמחת גוייך.

הוספה שנמצאה בכתב יד של הגדה לפסח מ-1521, המיוחסת לנכדו של רש"י

**נִרְצָה**

חֲסַל סִדּוּר פֶּסַח כְּהִלְכָתוֹ, כְּכָל מִשְׁפָּטוֹ וְחֻקָּתוֹ.

כַּאֲשֶׁר זָכִינוּ לְסַדֵּר אוֹתוֹ, כֵּן נִזְכֶּה לַעֲשֹוֹתוֹ.

זָךְ שׁוֹכֵן מְעוֹנָה, קוֹמֵם קְהַל עֲדַת מִי מָנָה.

בְּקָרוֹב נַהֵל נִטְעֵי כַנָּה, פְּדוּיִם לְצִיּוֹן בְּרִנָּה.

**⬩**

זָךְ, שׁוֹכֵן מְעוֹנָה,

הַמְּנַהֵל נִטְעֵי כַנָּה,

הַמֵּשִׁיב פְּדוּיִם לְצִיּוֹן בְּרִנָּה,

אָנָּא -

בְּשָׁעָה זוֹ שֶׁל סִיּוּם וּפְרֵדָה,

עֵת עַפְעַפֵּי אֲהוּבַי נָעִים בֵּין עֵרוּת לְתַרְדֵּמָה,

גּוּפָם רָפוּי מִשְּׁתִיַּת אַרְבַּע כּוֹסוֹת וּסְעוּדָה,

בָּרְכֵם -

בַּחֲרִישׁ אַדְמַת נְטִיעָתָם הַכֵּנָה,

בִּמְשׁוּבַת הִתְחַדְּשׁוּת נַפְשָׁם הַפְּדוּיָה,

בְּמִשְׁכַּן שָׁלוֹם לְרוּחָם הַזַּכָּה,

בַּזְּכוּת לַעֲשׂוֹת סֵדֶר.

דבורה עברון

**⬩**

**חד גדיא**

|  |  |  |
| --- | --- | --- |
| אִמָּא אֶל הַשּׁוּק הָלְכָה  וְקָנְתָה לָהּ עֵז רַכָּה  הַטּוֹבָה בֵּין הָעִזִּים  הִיא קָנְתָה בִּשְׁנֵי זוּזִים  הַחֲתוּלָה כֹּה רָעֲבָה  אֶל הָעֵז הִיא הִתְקָרְבָה  וּבִשְׁעַת הַחֲלִיבָה  הִתְכַּבְּדָה בַּחֲלָבָהּ.  גּוּר כְּלָבִים מֻזְנָח, עָיֵף  הִתְכַּרְבֵּל וְהִצְטַנֵּף  בֵּין רַגְלֵי הַחֲתוּלָה  לָשׁוֹן חַמָּה עָלָיו חָמְלָה | הַמַּקֵּל קָצָר, עָבֶה  לֹא מַחְבֵּט הוּא, לֹא רוֹבֶה  אֶל הַכֶּלֶב הוּא נִזְרַק  וְשִׁמֵּשׁ לוֹ לְמִשְׂחַק  נִיצוֹץ שֶׁל אֵשׁ בָּאֲפֵלָה  רָצָה לַהֲפֹךְ לְאֵשׁ גְּדוֹלָה  וּבִן רֶגַע הַמַּקֵּל  אֶל חֵיקוֹ אָז הִתְגַּלְגֵּל...  שֶׁטֶף מַיִם מִיָּם גַּל  חָבַק הָאֵשׁ בְּמַעְגָּל  נֵד שֶׁל מַיִם סְבִיב הָאֵשׁ  הַמַּרְאֶה נִפְלָא, כּוֹבֵשׁ. | אֶל הָאֲגַם פָּרָה נִגְּשָׁה  מִמֵּיְמָיו לִשְׁתּוֹת בִּקְּשָׁה  הָאֲגַם לָהּ נַעֲנָה  וְנִשְׁטַף אֶל תּוֹךְ גְּרוֹנָהּ.  פָּרָה אֶל הַמִּטְבָּח הוּבְאָה  אַךְ הַטַּבָּחִית סֵרְבָה  מֵהַיּוֹם עַל שֻׁלְחָנִי  אַגִּישׁ רַק אֹכֶל צִמְחוֹנִי.  מִשָּׁמַיִם בָּא מַלְאָךְ  וּלְמַרְאֵה עֵינָיו שָׂמַח  שַׁלְוָה גִּלָּה בְּכָל מָקוֹם  עַל הָאָרֶץ בָּא שָׁלוֹם. |

תמר ראובני

שירון לפסח

|  |  |  |
| --- | --- | --- |
| עבדים היינו  **עֲבָדִים הָיִינוּ, הָיִינוּ,**  עַתָּה בְּנֵי חוֹרִין, בְּנֵי חוֹרִין.  עֲבָדִים הָיִינוּ,  עַתָּה, עַתָּה בְּנֵי חוֹרִין, בְּנֵי חוֹרִין.  ⬩  ניצנים נראו בארץ  מילים על פי שיר השירים  לחן: נחום היימן  נִצָּנִים נִרְאוּ, נִרְאוּ בָּאָרֶץ,  עֵת זָמִיר הִגִּיעַ, עֵת זָמִיר.  נִצָּנִים נִרְאוּ, נִרְאוּ בָּאָרֶץ  עֵת זָמִיר הִגִּיעַ, עֵת זָמִיר.  כִּי הִנֵּה סְתָו עָבַר, סְתָו חָלַף הָלַךְ לוֹ  הַגְּפָנִים סְמָדַר - נָתְנוּ, נָתְנוּ רֵיחָם.  ⬩  מילים: על פי שיר השירים  לחן: דפנה אילת  כִּי הִנֵּה הַסְּתָו עָבָר, הַגֶּשֶׁם חָלַף הָלַךְ לוֹ,  הַנִּצָּנִים נִרְאוּ בָאָרֶץ, עֵת הַזָּמִיר הִגִּיעַ,  כִּי הִנֵּה הַסְּתָו עָבָר, הַגֶּשֶׁם חָלַף הָלַךְ לוֹ,  הַתְּאֵנָה חָנְטָה פַגֶּיהָ וְהַגְּפָנִים סְמָדַר. | בצאת ישראל  מילים: תהילים קי"ד  בְּצֵאת יִשְׂרָאֵל מִמִּצְרָיִם  בֵּית יַעֲקֹב מֵעַם לֹעֵז  הָיְתָה יְהוּדָה לְקָדְשׁוֹ  יִשְׂרָאֵל מַמְשְׁלוֹתָיו  הַיָּם רָאָה וַיָּנֹס  הַיַּרְדֵּן יִסֹּב לְאָחוֹר  בְּצֵאת יִשְׂרָאֵל מִמִּצְרָיִם  בֵּית יַעֲקֹב מֵעַם לֹעֵז  מַה-לְּךָ הַיָּם כִּי תָנוּס  הַיַּרְדֵּן תִּסֹּב לְאָחוֹר  הֶהָרִים תִּרְקְדוּ כְאֵילִים  גְּבָעוֹת כִּבְנֵי-צֹאן?  בְּצֵאת יִשְׂרָאֵל מִמִּצְרָיִם  בֵּית יַעֲקֹב מֵעַם לֹעֵז  מִלִּפְנֵי אָדוֹן חוּלִי אָרֶץ  מִלִּפְנֵי אֱלוֹהַּ יַעֲקֹב  הַהֹפְכִי הַצּוּר אֲגַם-מָיִם  חַלָּמִישׁ, לְמַעְיְנוֹ – מָיִם. | שמחה רבה  מילים: יפה בלהה, לחן: ידידיה אדמון  שִׂמְחָה רַבָּה, שִׂמְחָה רַבָּה -  אָבִיב הִגִּיעַ פֶּסַח בָּא.  תָּפְרוּ, תָּפְרוּ, תָּפְרוּ לִי בֶּגֶד עִם כִּיסִים,  מִלְּאוּ, מִלְּאוּ, מִלְּאוּ כִּיסַי בֶּאֱגוֹזִים,  שִׂמְחָה רַבָּה...  שָׁאֹל אֶשְׁאַל, שָׁאֹל אֶשְׁאַל אַרְבַּע קֻשְׁיוֹת.  שָׁתֹה אֶשְׁתֶּה, שָׁתֹה אֶשְׁתֶּה אַרְבַּע כּוֹסוֹת.  שִׂמְחָה רַבָּה...  ⬩  פנה הגשם  מילים ולחן: מתתיהו שלם  פָּנָה הַגֶּשֶׁם, חָלַף-הָלַךְ לוֹ.  עֲנַן-רָקִיעַ חָלַף-הָלַךְ לוֹ.  פְּנֵי אֲדָמָה בְּאוֹר חַמָּה.  שִׁבֳּלִים זָקְפוּ רָאשֵׁיהֶן בַּקָּמָה.  בְּנֵי הָרִים זֶה אֶל זֶה בָּרָמָה יְשׁוֹרְרוּ:  שָׁלוֹם, שָׁלוֹם, הֵידָד! הֵידָד!  אֲבִיב הַיּוֹם. |

|  |  |  |
| --- | --- | --- |
| ארבעה אחים  מלים ולחן: נעמי שמר  **בְּיוֹם בָּהִיר וְנֶהֱדָר**  **יָצְאוּ מִתּוֹךְ הַהַגָּדָה**  **חָכָם וְתָם רָשָׁע גָּדוֹל**  **וְזֶה שֶׁלֹּא יָדַע לִשְׁאֹל**  **חָכָם וְתָם רָשָׁע גָּדוֹל**  **וְזֶה שֶׁלֹּא יָדַע לִשְׁאֹל**  **וּכְשֶׁאַרְבַּעַת הָאַחִים**  **יָצְאוּ לָנוּעַ בַּדְּרָכִים**  **מִיָּד מִכָּל אַרְבַּע רוּחוֹת**  **פְּרָחִים הִגִּיעוּ וּבְרָכוֹת**  **מִיָּד מִכָּל אַרְבַּע רוּחוֹת**  **פְּרָחִים הִגִּיעוּ וּבְרָכוֹת**  **פָּגַשׁ חָכָם בַּחָכְמָה**  **אָהַב הַתָּם אֶת הַתְּמִימָה**  **וְהָרֶשַׁע בְּתוֹר אִשָּׁה**  **תָּפַס מִרְשַׁעַת אֲיֻמָּה**  **וְהָרֶשַׁע בְּתוֹר אִשָּׁה**  **תָּפַס מִרְשַׁעַת אֲיֻמָּה**  **וְזֶה שֶׁלֹּא יָדַע לִשְׁאֹל**  **לָקַח אֶת הַיָּפָה מִכֹּל**  **שִׁלֵּב יָדוֹ בְּתוֹךְ יָדָהּ**  **וְחָזַר אִתָּהּ לְהַגָּדָה**  **שִׁלֵּב יָדוֹ בְּתוֹךְ יָדָהּ**  **וְחָזַר אִתָּהּ לְהַגָּדָה**  **לְאָן הוֹבִילוּ הַדְּרָכִים?**  **הֵיכָן אַרְבַּעַת הָאַחִים?**  **בַּשִּׁיר שֶׁלָּנוּ יְדִידִי**  **אָסוּר לִשְׁאֹל יוֹתֵר מִדַּי**  **בַּשִּׁיר שֶׁלָּנוּ יְדִידִי**  **אָסוּר לִשְׁאֹל יוֹתֵר מִדַּי** | אנשים טובים  מלים ולחן: נעמי שמר  **תִּפְקְחוּ אֶת הָעֵינַיִם, תִּסְתַּכְּלוּ סְבִיב**  **פֹּה וָשָׁם נִגְמַר הַחֹרֶף וְנִכְנַס אָבִיב**  **בַּשָּׂדֶה לְיַד הַדֶּרֶךְ יֵשׁ כְּבָר דְּגָנִיּוֹת**  **אַל תַּגִּידוּ לִי שֶׁכָּל זֶה לֹא יָכוֹל לִהְיוֹת**  **אֲנָשִׁים טוֹבִים בְּאֶמְצַע הַדֶּרֶךְ**  **אֲנָשִׁים טוֹבִים מְאוֹד**  **אֲנָשִׁים טוֹבִים יוֹדְעִים אֶת הַדֶּרֶךְ**  **וְאִתָּם אֶפְשָׁר לִצְעֹד**  **אִישׁ אֶחָד קָנָה לִי סֵפֶר בֶּן מֵאָה שָׁנָה**  **אִישׁ אַחַר בְּנָהּ כִּנּוֹר שֶׁיֵּשׁ בּוֹ מַנְגִּינָה**  **וְאִשָּׁה טוֹבָה אַחֶרֶת לִי נָתְנָה אֶת שְׁמָהּ**  **וּמֵאָז אֲנִי בְּדֶרֶךְ שָׂרָה בִּמְקוֹמָהּ**  **אֲנָשִׁים טוֹבִים...**  **אִישׁ אֶחָד יִבְנֶה לִי גֶּשֶׁר כְּדֵי לַחֲצוֹת נָהָר**  **אִישׁ אַחֵר יַצְמִיחַ יַעַר בְּמוֹרְדוֹת הָהָר**  **וְאִשָּׁה טוֹבָה אַחֶרֶת, אִם יִהְיֶה קָשֶׁה**  **רַק תַּצְבִּיעַ אֶל הָאֹפֶק וְתַבְטִיחַ ש -**  **אֲנָשִׁים טוֹבִים...**  **וּמַמָּשׁ כְּמוֹ צִמְחִי הַבַּר הַבּוֹדְדִים**  **הֵם עוֹצְרִים תָּמִיד אֶת הַחוֹלוֹת הַנּוֹדְדִים**  **הָרָקִיעַ מִתְבַּהֵר, וּכְבָר אֶפְשָׁר לִרְאוֹת**  **אֲנָשִׁים עַל אֵם הַדֶּרֶךְ מְחַכִּים לֵאוּת**  **אֲנָשִׁים טוֹבִים…** | **משה בתיבה**  מילים: קדיש יהודה (לייב) סילמן, לחן עממי  **דּוּמָם שָׁטָה תֵּבָה קְטַנָּה**  **עַל הַיְּאוֹר הַזַּךְ,**  **וּבַתֵּבָה מֹשֶׁה הַקָּטָן,**  **יֶלֶד יָפֶה רַךְ.**  **וּמִלְּמַעְלָה זֹהַר תְּכֵלֶת**  **וּמִלְּמַטָּה יְאוֹר**  **וְהַשֶּׁמֶשׁ בַּשָּׁמַיִם**  **שׁוֹפְכָה הַרְבֵּה אוֹר.**  **הַס, הַגַּלִּים הַשּׁוֹבָבִים,**  **מֹשֶׁה הַקָּטָן שָׁט.**  **לֹא יִטְבַּע, חָיֹה יִחְיֶה**  **יֶלֶד זֶה הַקָּט**  **בתים נוספים: גילי צדקיהו**  **דּוּמָם צוֹפִיה נַעֲרָה עַל מֹשֶׁה הַנם, לֹא תִירא, שׁמֹר תִשׁמֹר אחוֹתוֹ מִרְיָם.**  **עת רחצה נסיכה ביְּאוֹר הַזַּךְ, תינוק משתה, עליו חמלה ואותו תיקח.** |

|  |  |  |
| --- | --- | --- |
| **מה יפית האביב**  מילים: לא ידוע, נוסח עברי: יוסף אחאי  **מַה יָּפִיתָ, הָאָבִיב!**  בַּשָּׂדֶה, בָּאָחוּ,  הַצִּיצִים יִפְרָחוּ:  צָהֳלַת חַיִּים סָבִיב  מַה יָּפִיתָ, הָאָבִיב!  מַה נָּעַמְתָּ, הָאָבִיב!  מַה יָּפִיתָ, בֹּקֶר אוֹר!  כָּל עָנָף, כָּל עֶשֶׂב,  יִגְמְעוּ טַל כֶּסֶף,  יִשְׁתּוּ טַל, יָפִיצוּ מוֹר  מַה יָּפִיתָ, בֹּקֶר אוֹר!  מַה נָּעַמְתָּ, בֹּקֶר אוֹר!  מַה יָּפִיתָ, הָעוֹלָם!  יָם דָּגָן פָּתוּחַ,  יַךְ גַּלִּים בָּרוּחַ,  וּמְאִירִים פְּנֵי אֲגַם.  מַה יָּפִיתָ, הָעוֹלָם!  מַה נָּעַמְתָּ, הָעוֹלָם! | **איך יודעים שבא אביב**  מלים ולחן: דתיה בן-דור  **- אַתָּה יוֹדֵעַ מִי בָּא בְּחֹדֶשׁ נִיסָן?**  **- מִי?**  **- הָאָבִיב**  **- אָה?**  **- אֵיךְ יוֹדְעִים שְׁבָא אָבִיב ?**  **- יֵשׁ סִימָנִים....**  **אֵיךְ יוֹדְעִים שְׁבָא אָבִיב?**  **מִסְתַּכְּלִים סָבִיב סָבִיב**  **וְאִם רוֹאִים שֶׁאֵין עוֹד בֹּץ בַּשְּׁבִילִים**  **וְאִם רוֹאִים שֶׁנֶּעֶלְמוּ הַמְּעִילִים**  **וְאִם פֶּרֶג וְגַם חַרְצִית**  **לִכְבוֹד הַחַג קִשְּׁטוּ אַרְצִי**  **אָז יוֹדְעִים (אָז יוֹדְעִים)**  **שְׁבָא אָבִיב (שְׁבָא אָבִיב)**  **אָז יוֹדְעִים שְׁבָא אָבִיב,**  **אָז יוֹדְעִים שְׁבָא אָבִיב.**  **אֵיךְ יוֹדְעִים שְׁבָא אָבִיב?**  **מִסְתַּכְּלִים סָבִיב סָבִיב**  **וְאִם רוֹאִים הָמוֹן יָדַיִם חֲרוּצוֹת**  **נוֹשְׂאוֹת סָלִים כְּבֵדִים עִם יַיִן וּמַצּוֹת**  **וְאִם שָׂרִים "שִׂמְחָה רַבָּה" -**  **"אָבִיב הִגִּיעַ, פָּסַח בָּא"**  **אָז יוֹדְעִים (אָז יוֹדְעִים)**  **שְׁבָא אָבִיב (שְׁבָא אָבִיב)**  **אָז יוֹדְעִים שְׁבָא אָבִיב,**  **אָז יוֹדְעִים שְׁבָא אָבִיב** | **שיר שמח**  מילים: יעקב אורלנד, לחן: מרדכי זעירא  **אִם גַּם רֹאשֵׁנוּ שַׁח**  **וְעֶצֶב סוֹבְבָנוּ –**  **הָבָה וְנִתְלַקַּח**  **מִן הַשִּׂמְחָה שֶׁבָּנוּ.**  **הַי, הַי,**  **הָבָה וְנִתְמַלֵּא**  **שִׂמְחָה, שִׂמְחָה כִּמְלֹא הָעַיִן,**  **הַי, הַי,**  **שִׁירוּ עֲלֵה, עֲלֵה**  **עֲלֵה וּבְעַר הַיַּיִן!**  **עֲלֵה וּבְעַר הַיַּיִן!**  **הַי, הַי...**  **עֲלֵה וּבְעַר כָּאֵשׁ**  **וְהַדְלִיקֵנוּ כֹּחַ!**  **אֲבוֹי לַמִּתְיָאֵשׁ,**  **הַלַּיְלָה יֵשׁ לִשְׂמֹחַ!**  **הַי, הַי,**  **הַלַּיְלָה יִגָּאֵל**  **כָּל מִי, כָּל מִי שֶׁנְּשָׁמָה בּוֹ,**  **הַי, הַי,**  **כָּל אִישׁ בְּיִשְׂרָאֵל -**  **נִיצוֹץ שֶׁל נֶחָמָה בּוֹ!**  **נִיצוֹץ שֶׁל נֶחָמָה בּוֹ!**  **הַי, הַי...** |

|  |  |
| --- | --- |
| **סימן שאתה צעיר**  מילים: יוסי גמזו, לחן: עממי אירי  **אם פרדסים עוד משגעים אותך בריח,**  **אם בלילות אתה שיכור מן הירח,**  **אם רוח מרחבים בצווארונך תמיד נושבת**  **ויש לך קוצים במקום שבו נהוג לשבת...**  **זה סימן שאתה צעיר**  **כמו יום אביב בהיר,**  **כמו יום אביב בהיר**  **סימן שאתה צעיר!**  **אם לא איכפת לך לצאת ולתעות בדרך,**  **אם בשדות אתה קוטף מדי פעם פרח,**  **ואם כשכבר חורשים,**  **סוף סוף, את השדות האלה**  **אתה אולי הולך בטל אך לא הולך בתלם...**  **זה סימן שאתה צעיר...**  **אם שפת הים עוד רגילה לסנדליך,**  **אם לפעמים אתה יוצא עוד מכליך,**  **אם טיפ טיפת חוצפה מן הנשמה שלך לא פגה**  **ואם עוד בינתיים לא קראו לך להג"א...**  **זה סימן שאתה צעיר...**  **אם עוד מושכים אותך שירים וגם גיטרה,**  **אם צועקים לך: "זה נוער, זה? - זה בררה!"**  **ואם עוד בחורות ברחוב עושות לך עיניים**  **ויש לך זהב בלב - ולא בין השיניים...**  **זה סימן שאתה צעיר...**  **אם יש שטויות נהדרות שעוד לא עשית,**  **אם לא טעמת עוד הכל ועוד לא ניסית,**  **ואם אתה מרגיש עוד לפעמים תחושה מוזרת**  **שלא הכל צודק, ושיכול להיות אחרת...** | **הפרח בגני**  מילים: אביהו מדינה, לחן: אביהו מדינה ומשה בן מוש  **מיום אביב בהיר וצח אותך אני זוכר**  **וכבר מאז היטב ידעתי שלא אוותר**  **כי לי היית בבת עיני בכל יום וכל ליל**  **היית לי כמלאך האל מתוך הערפל.**  **רציתי לבקש ידך רציתי לך לומר**  **סוד אהבה שבלבבי שמור מכל משמר**  **רציתי לך לומר אהבתי אהבתי ונגמר**  **אך לא העזתי גם כשהיה כבר מאוחר.**  **את עולמי עם שחר את לי כל היום**  **את עולמי בלילה את החלום**  **את בדמי ברוחי ולבבי**  **את הניחוח המתוק הפרח בגני.**  **מאז הלכת יומי קודר ארוך ומשעמם**  **לשוא רוצה אני לשכוח ולהתעלם**  **חזרי מהר כי בלעדייך עולמי שומם**  **נדמו מיתרי קולי וכינורי דומם** |

משחקים וחידונים

**א. חידון טריוויה** (התשובה המודגשת היא הנכונה)

1. לאן בני ישראל היו צריכים לזרוק את הבנים?
2. לירדן
3. **ליאור**
4. לאמזונס
5. מי העניק למשה את שמו?
6. אימו – יוכבד
7. אחותו - מרים
8. **בת פרעה**
9. מדוע נבחר השם משה?
10. כי אחותו לא משה (זזה) ממנו
11. **כי מן היאור משתה אותו בת פרעה**
12. כי אימו אהבה את השם הזה
13. מי שמר/ה על משה התינוק ששט בתיבה?
14. **אחותו - מרים**
15. אף אחד/ת
16. אימו - יוכבד
17. בן כמה היה משה כשהושט ביאור?
18. חודש
19. בן יום
20. **שלושה חודשים**
21. אילו מהבאים נמצא בצלחת הסדר?
22. חרוסת, חזרת, תמר
23. זרוע, כרפס, פטרוזיליה
24. **מצה, ביצה, מרור**
25. מה נשתנה הלילה הזה מכל הלילות?
26. **הלילה הזה כולנו מסבים**
27. הלילה הזה חמץ ומצה
28. הלילה הזה שאר ירקות
29. איזה מהבאים מוצג כבן בהגדה?
30. בוגר
31. צודק
32. **חכם**
33. אחד-עשר מי יודע?
34. אחד-עשר, אני יודע! אחד-עשר שחקני כדורגל
35. **אחד-עשר, אני יודע! אחד-עשר כוכביא**
36. אחד-עשר, אני יודע! אחד-עשר שבטיא
37. כמה מכות הטיל אלוהים על מצריים?
38. שש מכות
39. עשרים מכות
40. **עשר מכות**
41. מה המכה הראשונה שהוטלה על מצריים?
42. **דם**
43. כינים
44. דבר
45. מדוע ביקשו בני ישראל לצאת ממצריים?
46. בגלל התפרצות הקורונה שם
47. בגלל שלא היתה להם עבודה שם
48. **בגלל שהיו עבדים של מלך מצריים**
49. באילו עבודות עבדו בני ישראל במצריים?
50. **עבודות בנייה**
51. עבודות שמירה (חיילים של פרעה)
52. עבודות ניקיון
53. בכמה ממכות מצריים מעורבות חיות?
54. 4
55. 6
56. **5 (צפרדע, כנים, דבר, ערוב, ארבה)**
57. באיזו עונה חל חג הפסח?
58. **אביב**
59. קיץ
60. חורף
61. היכן התעכבו בני ישראל בבריחה ממצרים?
62. מול הר גבוה
63. **ים סוף**
64. היאור
65. אחרי שבני ישראל חצו את ים סוף, הם התפנו ל..
66. לארוחה
67. לישון
68. **לשיר ולרקוד**
69. באיזה כלי נגינה השתמשה מרים?
70. גיטרה
71. **תוף**
72. חליל
73. איזה מאכל לקחו איתם בני ישראל בבריחתם ממצרים?
74. צלי
75. ירקות
76. **מצות**
77. מה נוהגים במסורת לעשות ערב לפני ליל הסדר?
78. מכינים את צלחת הסדר
79. קישוטים לשולחן הסדר
80. **בדיקת חמץ**
81. מדוע נקרא החג פסח?
82. משמעות המילה פסח בארמית זה אביב
83. **כי אלוהים פסח (דילג) על בתי בני ישראל במכת בכורות**
84. כי בני ישראל היו פסחים (ללא רגלים) לפני שהוצאו ממצרים
85. באיזה ספר בתורה מסופר על יציאת מצריים?
86. בראשית
87. **שמות**
88. ויקרא
89. באיזה חודש עברי חל חג הפסח?
90. אדר ב'
91. אייר
92. **ניסן**
93. מה מבין הבאים לא עושים בפסח?
94. קריאת ההגדה
95. **ישיבה בסוכה**
96. אכילת מצות
97. איך קוראים לחלק במצה שעורך הסדר מחביא?
98. **אפיקומן**
99. פרור
100. מצה שמורה
101. מדוע פרעה העביד את בני ישראל בפרך?
102. בגלל שהם היו עובדים טובים
103. **כדי שיפסיקו להתרבות**
104. כדי שיעזבו כבר את מצרים
105. אילו מהבאים אינו שם לחג הפסח?
106. **חג יציאת מצריים**
107. חג האביב
108. חג החירות
109. מהי חירות?
110. צורה גאומטרית
111. **חופש**
112. אמונה באלוהים
113. מה אכלו בני ישראל במסעם במדבר?
114. מצות
115. בקר
116. **מן**
117. מה אנו מתבקשים לספר בפסח?
118. לספר על מעמד הר סיני
119. **לספר על יציאת מצרים**
120. לספר על אבותינו - אברהם יצחק ויעקב
121. מה שם המיילדות העבריות שהתבקשו ע"י פרעה להרוג את הבנים הילודים?
122. פועה ובלהה
123. יוכבד ומרים
124. **שפרה ופועה**

**ב.משחק אמת ושקר**

**הוראות המשחק:**

בכל תור, משתתפ/ת אחד/ת י/תוציא משפט ות/יקריא לשאר המשתתפים/ות.

על המשתתפים/ות לנחש/לדעת האם המשפט הוא אמת או שקר (במידה ושקר רצוי לתקן).

המשתתפ/ת שהקריא/ה את המשפט ת/יגלה האם הוא אמיתי או שקרי.

משפטים בירוק – אמת | משפטים באדום - שקר

בת פרעה ירדה לרחוץ ביאור. לפתע ראתה תיבה. כשהוציאה את התיבה מהמים גילתה בה תינוק חייכן ושמח.

וַתִּרְאֵהוּ אֶת-הַיֶּלֶד, וְהִנֵּה-נַעַר **בֹּכֶה** (שמות, ב, ו)

משה ראה מצרי מכה עברי, זעם והיכה למוות את המצרי. כאשר פרעה גילה זאת, הוא ביקש להרוג את משה.

וַיִּשְׁמַע פַּרְעֹה אֶת-הַדָּבָר הַזֶּה, וַיְבַקֵּשׁ לַהֲרֹג אֶת-מֹשֶׁה (שמות, ב, טו)

משה קורא לבנו הבכור גרשום כיוון שהוא עצמו היה גר בארץ מצרים.

וַתֵּלֶד בֵּן, וַיִּקְרָא אֶת-שְׁמוֹ גֵּרְשֹׁם. כִּי אָמַר גֵּר הָיִיתִי בְּאֶרֶץ נָכְרִיָּה. (שמות ב, כב)

ברגע שאלוהים פונה אל משה ומטיל עליו את משימת הוצאת בני ישראל ממצרים, משה ממהר לצאת לשליחותו בשמחה.

וַיֹּאמֶר מֹשֶׁה, אֶל-הָאֱלֹהִים**, מִי אָנֹכִי, כִּי אֵלֵךְ אֶל-פַּרְעֹה;** וְכִי אוֹצִיא אֶת-בְּנֵי יִשְׂרָאֵל, מִמִּצְרָיִם. (שמות ג, יא)

בני ישראל שמחו במשה ואהרן כאשר באו להצילם ממצריים.

**וַיִּפְגְּעוּ** אֶת-מֹשֶׁה וְאֶת-אַהֲרֹן,וַיֹּאמְרוּ אֲלֵהֶם, יֵרֶא יְהוָה עֲלֵיכֶם וְיִשְׁפֹּט:  אֲשֶׁר הִבְאַשְׁתֶּם אֶת-רֵיחֵנוּ, בְּעֵינֵי פַרְעֹה וּבְעֵינֵי עֲבָדָיו, לָתֶת-חֶרֶב בְּיָדָם, לְהָרְגֵנוּ (שמות ה, כ-כא)

אלוהים רצה לתת לבני ישראל את הארץ המובטחת - ארץ זבת חלב ודבש.

וָאֵרֵד לְהַצִּילוֹ מִיַּד מִצְרַיִם, וּלְהַעֲלֹתוֹ מִן-הָאָרֶץ הַהִוא, אֶל-אֶרֶץ טוֹבָה וּרְחָבָה, אֶל-אֶרֶץ זָבַת חָלָב וּדְבָשׁ (שמות ג, ח)

כדי להוכיח לפרעה שאלוהי ישראל שלח אותם, משה ואהרון משליכים את מטה האלוהים בפני פרעה, וזה הופך לתנין.

וַיָּבֹא מֹשֶׁה וְאַהֲרֹן אֶל-פַּרְעֹה, וַיַּעֲשׂוּ כֵן, כַּאֲשֶׁר צִוָּה יְהוָה; וַיַּשְׁלֵךְ אַהֲרֹן אֶת-מַטֵּהוּ לִפְנֵי פַרְעֹה וְלִפְנֵי עֲבָדָיו וַיְהִי לְתַנִּין (שמות ז, י)

במכת מצרים הראשונה משה מטיל אבן ליאור, הנהר הופך לנהר של דם, וכל הדגה בו מתה.

וַיָּרֶם **בַּמַּטֶּה** וַיַּךְ אֶת-הַמַּיִם אֲשֶׁר בַּיְאֹר, לְעֵינֵי פַרְעֹה וּלְעֵינֵי עֲבָדָיו; וַיֵּהָפְכוּ כָּל-הַמַּיִם אֲשֶׁר-בַּיְאֹר לְדָם וְהַדָּגָה אֲשֶׁר-בַּיְאֹר מֵתָה (שמות ז, כ-כא)

יועציו ומכשפיו של פרעה אומרים לו, שהאותות שמציגים בפניו משה ואהרון הם אמיתיים ואינם כשפים.

וַיֹּאמְרוּ הַחַרְטֻמִּם אֶל-פַּרְעֹה אֶצְבַּע אֱלֹהִים הִוא (שמות ח, טו)

מכת החושך במצרים נמשכה שלושה ימים.

וַיֵּט מֹשֶׁה אֶת-יָדוֹ עַל-הַשָּׁמָיִם; וַיְהִי חֹשֶׁךְ-אֲפֵלָה בְּכָל-אֶרֶץ מִצְרַיִם שְׁלֹשֶׁת יָמִים (שמות י, כב)

אלוהים מבקש מבני ישראל לסמן את בתיהם באמצעות גיר וזפת, כדי שיפסח על בתי היהודים בהכותו את מכת הבכורות.

וְעָבַרְתִּי בְאֶרֶץ-מִצְרַיִם בַּלַּיְלָה הַזֶּה, וְהִכֵּיתִי כָל-בְּכוֹר בְּאֶרֶץ מִצְרַיִם, מֵאָדָם וְעַד-בְּהֵמָה; וּבְכָל-אֱלֹהֵי מִצְרַיִם אֶעֱשֶׂה שְׁפָטִים, אֲנִי יְהוָה. וְהָיָה **הַדָּם** לָכֶם לְאֹת עַל הַבָּתִּים אֲשֶׁר אַתֶּם שָׁם, וְרָאִיתִי אֶת-הַדָּם, וּפָסַחְתִּי עֲלֵכֶם (שמות יב, יב-יג)

בני ישראל סוחבים איתם את עצמות יוסף בצאתם ממצרים.

וַיִּקַּח מֹשֶׁה אֶת-עַצְמוֹת יוֹסֵף עִמּוֹ, כִּי הַשְׁבֵּעַ הִשְׁבִּיעַ אֶת-בְּנֵי יִשְׂרָאֵל לֵאמֹר פָּקֹד יִפְקֹד אֱלֹהִים אֶתְכֶם, וְהַעֲלִיתֶם אֶת-עַצְמֹתַי מִזֶּה אִתְּכֶם (שמות יג, יט)

בני ישראל חנו במדבר לפני ים סוף, וכשראו את המצרים מתקרבים לקראתם, קמו כולם יחדיו להילחם במצרים.

וַיִּשְׂאוּ בְנֵי-יִשְׂרָאֵל אֶת-עֵינֵיהֶם וְהִנֵּה מִצְרַיִם נֹסֵעַ אַחֲרֵיהֶם, **וַיִּירְאוּ מְאֹד, וַיִּצְעֲקוּ בְנֵי-יִשְׂרָאֵל אֶל-יְהוָה** (שמות יד, י)

**ג. משחק משפחתי: גיבורי פסח בבית שלנו**

הקדמה

סיפור יציאת מצריים המובא בהגדה מתרכז במעשי הניסים של אלוהים, בתכניתו המופלאה להוציא את בני ישראל ממצריים.

מבלי לגרוע מכך, אנו בחרנו במשחק זה לנסות להכיר ולהתחבר לדמויות האנושיות שהיה להם תפקיד מרכזי בתכנית האלוהית לגאולת עם ישראל. תכונות אנושיות עוצמתיות יותר ופחות קיימות בכל אחד/ת מאתנו. בסיפור המכונן של יציאת מצריים המכונן התעצמו תכונות אלו בגיבורי/ות הסיפור.

בחיינו ובמיוחד בפסח הזה, אנו מגלים מחדש כוחותינו ועוצמתנו, וזה הזמן לפרגן, להכיר ולהודות לבני משפחתנו על שהם/ן מביאים/ות עוצמות אילו לחיינו.

הכנות למשחק

לפניכם/ן קלפי דמויות (לכל דמות יתכן יותר מקלף אחד), בכל קלף מובא מקור המספר על הדמות (כולל עיבוד לשפה פשוטה). יש לגזור את הקלפים ולהניח במרכז השולחן, לצד דף התכונות.  
לכל משתתפ/ת צריך להיות חייל-משחק.

מהלך המשחק

**שלב 1:** נתחיל מהמשתתפ/ת הצעיר/ה במשפחה, ונמשיך בסבב. כל משתתפ/ת י/תרים קלף דמות בתורו/ה, וי/תקריא אותו לבני המשפחה.

**שלב 2:** על המשתתפים/ות האחרים/ות להגיד אילו תכונות הם/ן מזהים/ות בדמות המוצגת, לשים את כלי המשחק שלהם/ן (החייל) על אחת מהתכונות/רגשות שבלוח המצורף (ניתן להוסיף תכונות במידה ויש צורך), ולהסביר מדוע בחרו בתכונה זו.

**שאלות עזר:**

* אילו תכונות יש לדמות על בסיס המידע שניתן?
* על פי המידע שניתן, מה הדמות עושה? מה ניתן ללמוד עליה מכך?

**שלב 3:** השחקן המוביל (זה שהרים את הקלף) יבחר תכונה/רגש אחת, שגם הוא/היא מזהה בדמות ושהיא/הוא מזהה באחד מבני המשפחה, ויתן לו/ה את קלף הדמות. **חשוב להסביר מדוע בחר/ה בבן/ת משפחה זה/ו.**

**המנצח/ת היא/הוא מי שקיבל מבני המשפחה הכי הרבה קלפי דמויות - הרי הוא/היא גיבור הפסח של המשפחה!**

אפשרות להרחבת המשחק

אחרי ששיחקתם/ן את המשחק והכרתם/ן את הדמויות, ניתן להמשיך ולשחק במשחק:

כל משתתפ/ת מרימ/ה קלף וצריכ/ה להעביר לשאר בני/ות הבית בפנטומימה מה מעשי הדמות לפי המידע. על המשתתפים/ות לנחש מי הדמות. כל משתתפ/ת שניחש/ה, מקבל את קלף הדמות.

מנצח/ת מי שניחש הכי הרבה דמויות, ויש לו/ה הכי הרבה קלפים.

תהנו!

**מרים:**

וַתֵּתַצַּב אֲחֹתוֹ מֵרָחֹק, לְדֵעָה מַה-יֵּעָשֶׂה לוֹ (שמות ב, ד)

מרים רדפה אחרי התיבה בה היה אחיה התינוק לאורך היאור, כדי לדעת מה יעלה בגורלו.

**מרים:**

וַתֹּאמֶר אֲחֹתוֹ אֶל-בַּת-פַּרְעֹה, הַאֵלֵךְ וְקָרָאתִי לָךְ אִשָּׁה מֵינֶקֶת מִן הָעִבְרִיֹּת; וְתֵינִק לָךְ אֶת-הַיָּלֶד (שמות ב, ז)

כאשר בת פרעה הוציאה את התיבה ממי היאור, מיד ניגשה אליה מרים, והציעה להביא לה מינקת לתינוק (אישה שתאכיל את התינוק - תניק)

**מרים:**

וַתִּקַּח מִרְיָם הַנְּבִיאָה אֲחוֹת אַהֲרֹן אֶת הַתֹּף בְּיָדָהּ; וַתֵּצֶאןָ כָל-הַנָּשִׁים אַחֲרֶיהָ בְּתֻפִּים וּבִמְחֹלֹת (שמות טו, כ)

אחרי שעברו בני ישראל בים סוף ומשה החל בשירי הלל לה' על ההצלה. לקחה מרים תוף ויצאו כל הנשים אחריה בנגינה ובריקוד.

**יוכבד:**

[...]  וַתֵּלֶד בֵּן; וַתֵּרֶא אֹתוֹ כִּי-טוֹב הוּא, וַתִּצְפְּנֵהוּ שְׁלֹשָׁה יְרָחִים. וְלֹא-יָכְלָה עוֹד הַצְּפִינוֹ, וַתִּקַּח-לוֹ תֵּבַת גֹּמֶא, וַתַּחְמְרָה בַחֵמָר וּבַזָּפֶת; וַתָּשֶׂם בָּהּ אֶת-הַיֶּלֶד, וַתָּשֶׂם בַּסּוּף עַל-שְׂפַת הַיְאֹר (שמות ב, ב-ג)

אחרי גזרת פרעה להשליך את התינוקות העבריים הזכרים ליאור, ילדה יוכבד בן. היא שמרה אותו בסוד שלושה חודשים. אחרי כן לא יכלה עוד, לקחה תיבה, אטמה אותה, הניחה בה את התינוק ושמה אותו על שפת הנהר.

**פרעה:**

וַיָּקָם מֶלֶךְ-חָדָש [...] וַיֹּאמֶר אֶל-עַמּוֹ: הִנֵּה עַם בְּנֵי יִשְׂרָאֵל רַב וְעָצוּם מִמֶּנּוּ, הָבָה נִתְחַכְּמָה לוֹ פֶּן-יִרְבֶּה, וְהָיָה כִּי-תִקְרֶאנָה מִלְחָמָה, וְנוֹסַף גַּם-הוּא עַל-שֹׂנְאֵינוּ, וְנִלְחַם-בָּנוּ [...] (שמות א, ח-י)

בני ישראל רבו מאוד בארץ מצרים. קם מלך חדש וראה את מספר בני ישראל ואמר: בואו נהיה חכמים, שלא נגיע למצב בו בני ישראל יהיו רבים מאתנו ויקומו עלינו כאויבים.

**המילדות - פועה ושפרה:**

וַיֹּאמֶר מֶלֶךְ מִצְרַיִם לַמְיַלְּדֹת הָעִבְרִיֹּת [...] בְּיַלֶּדְכֶן אֶת-הָעִבְרִיּוֹת, וּרְאִיתֶן עַל-הָאָבְנָיִם: אִם-בֵּן הוּא וַהֲמִתֶּן אֹתוֹ, וְאִם בַּת הִוא וָחָיָה. וַתִּירֶאןָ הַמְיַלְּדֹת אֶת-הָאֱלֹהִים, וְלֹא עָשׂוּ כַּאֲשֶׁר דִּבֶּר אֲלֵיהֶן מֶלֶךְ מִצְרָיִם; וַתְּחַיֶּיןָ אֶת-הַיְלָדִים (שמות א, טו-יז)

המיילדות העבריות נקראו לפרעה והוא ציווה עליהן להמית כל תינוק זכר מהעבריים. הן לא שעו לציווי והשאירו בחיים את כל התינוקות העבריים.

**המילדות - פועה ושפרה:**

וַיִּקְרָא מֶלֶךְ-מִצְרַיִם לַמְיַלְּדֹת, וַיֹּאמֶר לָהֶן מַדּוּעַ עֲשִׂיתֶן הַדָּבָר הַזֶּה וַתְּחַיֶּיןָ, אֶת-הַיְלָדִים, וַתֹּאמַרְןָ הַמְיַלְּדֹת אֶל-פַּרְעֹה, כִּי לֹא כַנָּשִׁים הַמִּצְרִיֹּת הָעִבְרִיֹּת: כִּי-חָיוֹת הֵנָּה, בְּטֶרֶם תָּבוֹא אֲלֵהֶן הַמְיַלֶּדֶת וְיָלָדוּ. (שמות א, יח-יט)

פרעה קרא אליו את המילדות ושאל, מדוע לא עשיתן כצוויי (והמתתן את התינוקות הזכרים)? ענו המיילדות כי בנות ישראל יולדות במהירות וללא עזרת המיילדות לרוב.

**בת פרעה:**

וַתֵּרֶד בַּת-פַּרְעֹה לִרְחֹץ עַל-הַיְאֹר [...] וַתֵּרֶא אֶת-הַתֵּבָה בְּתוֹךְ הַסּוּף, וַתִּשְׁלַח אֶת-אֲמָתָהּ וַתִּקָּחֶהָ. וַתִּפְתַּח וַתִּרְאֵהוּ אֶת-הַיֶּלֶד, וְהִנֵּה-נַעַר בֹּכֶה; וַתַּחְמֹל עָלָיו וַתֹּאמֶר מִיַּלְדֵי הָעִבְרִים זֶה. (שמות ב, ה-ו)

ירדה בת פרעה ליאור להתרחץ וראתה תיבה בין קני הסוף. כשהוצאה התיבה מהמים, גילתה תינוק בוכה בתוכה. מיד ידעה שזהו תינוק מן העבריים, וחמלה עליו.

**בת פרעה:**

וַתֹּאמֶר לָהּ בַּת-פַּרְעֹה, הֵילִיכִי אֶת-הַיֶּלֶד הַזֶּה וְהֵינִקִהוּ לִי, וַאֲנִי אֶתֵּן אֶת-שְׂכָרֵךְ; וַתִּקַּח הָאִשָּׁה הַיֶּלֶד, וַתְּנִיקֵהוּ וַיִּגְדַּל הַיֶּלֶד, וַתְּבִאֵהוּ לְבַת-פַּרְעֹה, וַיְהִי-לָהּ לְבֵן; וַתִּקְרָא שְׁמוֹ מֹשֶׁה, וַתֹּאמֶר כִּי מִן-הַמַּיִם מְשִׁיתִהוּ (שמות ב, ט-י)

אחרי שמרים הציעה להביא מינקת לתינוק, ביקשה בת פרעה מהמינקת לטפל בתינוק ולהאכיל אותו עבורה עד שיגדל, בתמורה לתשלום. כשגדל חזר אל בית פרעה, ובת פרעה גידלה אותו כבן וקראה שמו משה (כי משיתי אותו מן היאור).

**משה:**

וַיְהִי בַּיָּמִים הָהֵם, וַיִּגְדַּל מֹשֶׁה וַיֵּצֵא אֶל-אֶחָיו, וַיַּרְא, בְּסִבְלֹתָם; וַיַּרְא אִישׁ מִצְרִי מַכֶּה אִישׁ-עִבְרִי מֵאֶחָיו (שמות ב, יא)

משה גדל והתבגר בבית פרעה. כשגדל בחר לצאת מהארמון ולראות מה מצב אחיו (בני ישראל). הוא ראה את סבלם ואת היחס האלים שהם מקבלים מהמצרים.

**משה ואהרון:**

בָּאוּ מֹשֶׁה וְאַהֲרֹן, וַיֹּאמְרוּ אֶל-פַּרְעֹה: כֹּה-אָמַר יְהוָה, אֱלֹהֵי יִשְׂרָאֵל, שַׁלַּח אֶת-עַמִּי [...] (שמות ה, א).

משה ואהרון באו לפרעה בשליחות אלוהי ישראל וביקשו: "שלח את עמי" (שחרר את בני ישראל מן העבדות ותן להם לצאת ממצרים לחירות).

**משה ואהרון:**

וַיַּעַשׂ מֹשֶׁה וְאַהֲרֹן כַּאֲשֶׁר צִוָּה יְהוָה אֹתָם, כֵּן עָשׂוּ (שמות ז, ו)

משה ואהרון עשו את הדברים שה' ציווה אותם.

**משה:**

וַיְדַבֵּר מֹשֶׁה לִפְנֵי יְהוָה לֵאמֹר: הֵן בְּנֵי-יִשְׂרָאֵל לֹא-שָׁמְעוּ אֵלַי, וְאֵיךְ יִשְׁמָעֵנִי פַרְעֹה, וַאֲנִי עֲרַל שְׂפָתָיִם (שמות ו, יב).

אחרי שנשלח למשימה להוציא את בני ישראל ממצרים, אמר משה לאלוהים: 'גם בני ישראל לא הקשיבו לי, איך ישמע לי פרעה? אני ערל שפתיים (כבד דיבור)!'

**משה:**

וַיָּשָׁב מֹשֶׁה אֶל-יְהוָה, וַיֹּאמַר: אֲדֹנָי, לָמָה הֲרֵעֹתָה לָעָם הַזֶּה, לָמָּה זֶּה שְׁלַחְתָּנִי, וּמֵאָז בָּאתִי אֶל-פַּרְעֹה לְדַבֵּר בִּשְׁמֶךָ, הֵרַע לָעָם הַזֶּה; וְהַצֵּל לֹא-הִצַּלְתָּ אֶת-עַמֶּךָ (שמות ה, כב-כג)

אחרי שמשה שנשלח בראשונה לפרעה, פרעה מצווה על השוטרים להעמיס עוד יותר קשיים על בני ישראל בעבדותם. אחרי שבני ישראל מתלוננים בפני משה, חוזר משה לאלוהים ואומר לו: "מדוע עשית רע לעם הזה? שלחת אותנו לפרעה לדבר בשמך, ומאז הרע לעם מאוד ולא הצלת את עמך בני ישראל.

**משה:**

אָז יָשִׁיר-מֹשֶׁה וּבְנֵי יִשְׂרָאֵל אֶת-הַשִּׁירָה הַזֹּאת לַיהוָה [...] (שמות טו, א)

אחרי שהצליחו להימלט בעזרת הניסים האלוהיים ממצרים וחצו את ים סוף, החל משה לשיר שיר הלל לה' על שגאל את ישראל ממצרים.

**העם - בני ישראל:**

וַיִּלּוֹנוּ כָּל-עֲדַת בְּנֵי-יִשְׂרָאֵל עַל-מֹשֶׁה וְעַל-אַהֲרֹן בַּמִּדְבָּר. וַיֹּאמְרוּ אֲלֵהֶם בְּנֵי יִשְׂרָאֵל: מִי-יִתֵּן מוּתֵנוּ בְיַד-יְהוָה בְּאֶרֶץ מִצְרַיִם [...]:  כִּי-הוֹצֵאתֶם אֹתָנוּ אֶל-הַמִּדְבָּר הַזֶּה, לְהָמִית אֶת-כָּל-הַקָּהָל הַזֶּה בָּרָעָב (שמות טו, ב-ג)

אחרי צאת בני ישראל ממצרים, בני ישראל מתלוננים בפני משה ואהרון: "עדיף היה שהיינו מתים במצרים (כחלק מהמאבק בפרעה), לשם מה הוצאתם אותנו למדבר, כדי שנמות ברעב?!

|  |  |  |  |
| --- | --- | --- | --- |
| דבקות במטרה | אומץ | עיקשות | ענווה |
| חמלה | יושרה | מנהיגות | טוב-לב |
| חזון | כבוד | פחד וחשש | חוסר בטחון |
| נאמנות | דוגמה אישית | אחריות | דאגה לאחרים |
| הרפתקנות | הקרבה | נחישות | אמון |
| חתרנות | פתיחות | רגישות | רגזנות |
| מהפכנות | נועזות | תושייה | התחכמות |
| הובלה | סקרנות | הוקרת תודה | הערכה |
| עידוד  (לעשות שמח) | תקיפות | נתינת אהבה | קורבנות |
| תכנון קדימה | סתגלנות | מופנמות | תלות |
| אמונה | מרדנות | צייתנות | כפיות טובה |